Liderul PSD Liviu Dragnea acuză că multinaționalele finanțează mișcările de stradă și asociațiile care protestează față de măsurile Guvernului, îndemnându-și angajații să iasă la protest, întrucât au anumite interese economice.

„Multinaționalele finanțează rezist, finanțează aceste mișcări și îndeamnă angajații să meargă la proteste. Acum e mai slabă mișcarea asta, s-au mai potolit”, a declarat Liviu Dragnea marți seară la Antena 3, preluat de news.ro.

Liderul PSD a adăugat că aceste companii au anumite interese economice.

„Companiile nu au ideologii politice, au interese economice. Și atunci când aceste interese lovesc instituțiile statului român, nu putem să nu intervenim. Nu voi înceta să încerc ca românii să fie beneficiarii finali ai bogățiilor pe care le are această țară. Orice om cu o poziție în statul român trebuie să gândească în acest fel”, a mai spus Dragnea

În urmă cu o săptămână, ministrul Finanțelor, Eugen Teodorovici, a declarat, la Antena 3, că s-a ajuns la o stare de tensiune și de conflicte care se întrețin continuu și tot mai accentuat, iar oamenii pot avea nemulțumiri și pot contesta "până la o anumită limită", el spunând că "trebuie să fie foarte clar - un Guvern nu mai trebuie schimbat altfel decât la vot". Teodorovici susține că, dacă Guvernul ia o decizie care nu convine unor companii, “cine poate să creadă că acele companii nu vor avea un interes să aducă în stradă câțiva instigatori”.